Aldrig har jeg nogensinde oplevet magen til elendigt produkt og ringe kundeservice. Min kæreste og jeg flyttede ind i en lejelejlighed, hvor der var sat et helt nyt Epoq køkken op. Det så nydeligt ud, men glæden varede ikke længe. Det første vi opdager, er at lågen til opvaskemaskinen ikke kan åbnes. Den støder på sokkelen og den eneste måde at få åbnet opvaskemaskinen på er simpelthen at tage sokkelen af. Det næste vi opdager, er at fordi gulvet er skævt, er den ene sokkeldel skåret til - på det smalleste sted. Så i den ene ende sidder sokkelen fint, i den anden kan man stikke hånden ind mellem skabene og sokkelen. Heldigvis er min kæreste tømrer, så han skærer sokkelen til, så man kan åbne opvaskemaskinen. 

Det næste vi så opdager, er at der ikke er en kasse rundt om emhætten, ingen hylder i skabet og at køleskabslågen støder på. Køleskabslågen retter min kæreste til og han bruger nogen hylder der var til overs, til at skære til, så vi fik en kasse rundt om emhætten og en hylde. Det samme gælder skabet over ovnen, der er heller ikke nogen hylder, så min kæreste får nogen hylder af en kammerat der laver KVIK køkken, som han skærer til og sætter i. 

Så opdager vi at der ikke er spotlys under overskabene. Selve spotlysene ligger nede i kælderen, men der er ingen plade til at sætte dem op i. Der kommer en mand ud, som sætter spotlysene op og han indrømmer at der ikke er penge i at sælge køkkenerne, men at komme ud og rette op på de ting, der ikke blev gjort ordentlig første gang. Der skal i øvrigt også en elektriker ud, for at sætte strøm til.

Der er også et lille smalt skab i enden, som ikke er højt nok til støvsuger, ikke bredt nok til bøtter og uden hylder. Vi venter stadig på hylderne, og de har ændret historien fra at det var bestilt til at det er ikke noget de sørger for. 

Dråben der fik bægeret til at flyde over, er at opvaskemaskinen viste sig ikke at være tæt. Vi havde bemærket at lågen til opvaskemaskinen og elementet ved siden af stødte på hinanden, men tænkte ikke mere over det. Efter nogen måneder opdagede vi at der kom afsindig meget damp ud når opvaskemaskinen var færdig. Det var mystisk, og efter lidt tid klager vi over at opvaskemaskinen ikke er tæt. Lågen er ødelagt og det samme gælder bordpladen. Epoq mener det er selve opvaskemaskinen, så der bliver sendt en Gram mand ud. Han konstaterer at opvaskemaskinen står skævt både på den ene og den anden led. Det bliver konstateret at det ikke er opvaskemaskinen. Der bliver sendt en Epoq mand ud, som kigger på den, måler og gør ved. Vi forklarer hele historien, og han virker rar og siger sådan skal det jo slet ikke være. Jeg vise at for at lukke opvaskemaskinen tæt til, så skal jeg give den et hak med hoften. Det begyndte jeg at gøre, efter vi opdagede opvaskemaskinen ikke lukkede tæt til, for at forsøge at få den til at lukke helt, så skaden ikke blev større. Han lover vi hører noget inden ugen er slut, men to uger efter har vi stadig ikke hørt noget. Endelig får vi besked om at afgørelsen fra Epoqs side, er at det er selvforskyldt at opvaskemaskinen ikke lukker tæt til, fordi manden der var ude så hvor meget kraft jeg brugte, for at lukke opvaskemaskinen. I øvrigt mener han at spotlysene aldrig var bestilt til køkkenet, men de havde ligget i kælderen fra vi var flyttet ind, så den historie holder vist ikke helt stik. 
Der er så bestilt en ny låge til os, som åbenbart bliver sendt med PostNord. Eneste grund til at jeg opdagede, der var sendt en låge er at udlejer gav besked. PostNord har ikke nøgle til vores opgang, så hvordan vi skal modtage pakken ved jeg ikke. Det kan ikke passe, at vi skal hente pakken med en låge på 7,28 kg på posthuset selv. 

Jeg er simpelthen så frustreret og ikke mindst rasende over det elendige stykke arbejde Epoq har lavet, både under installation og i eftertid. Der er gået 5 måneder siden vi gav besked om hylderne og der er gået mindst 2 måneder siden vi først nævnte opvaskemaskinen. Jeg har været kørt hjem fra arbejde flere gange, for at modtage de mennesker der er kommet forbi - altså tabt arbejdsfortjeneste. Hvem betaler det?

ALDRIG nogensinde køb køkken fra Epoq! I får et produkt, som bliver klasket op med skævheder og mangler. Og pas på - ellers får I skylden for at det ikke er som det skal være. Heldigvis for os ved udlejer at det ikke er vores skyld. 

Status lige nu er, at vi ikke ved hvad der sker med hylder til det smalle skab, hvordan vi får fat i lågen der bliver leveret, om bordpladen bliver skiftet ud og hvornår der kommer nogen for at ordne det uacceptable stykke arbejde, der er lavet. Jeg er spændt på, om de blot klasker en ny låge på og forventer at problemet er løst. Hvis der ikke bliver gjort andet end at sætte en ny låge på uden at finde ud af hvad der står skævt, vil samme fejl ske igen - for den vil også støde på elementet ved siden af.